# Jahvè (nom propi de Déu)

* No s'ha de confondre amb Jahvè (antic Déu d'Israel i Judà).
Jahvè és una transliteració de la paraula hebrea יהוה, formada per quatre lletres. La paraula hebrea està continguda en els textos bíblics, per referir-se a Déu. A aquesta paraula hebrea se l'anomena tetragrama o tetragràmmaton i corresponen aproximadament a YHWH, YHVH, JHWH o JHVH. Tenint en compte que les vocals no s'escriuen en hebreu antic, s'havia transliterat al voltant del segle xii com a Jehovà i actualment com a Jahvè,

## Significat

Segons la tradició jueva, el tetragrama està relacionat amb la forma causativa de l'imperfectiu del verb hebreu הוה (ha·wah, "ser, esdevenir"), i voldria dir "(Ell) farà -o fa- que s'esdevingui".
Algunes tradicions li donen el significat de "Ésser Immutable". Segons la Bíblia, així es va revelar a Moisès (Èxode 3:14 i 6:2-8). Aquestes ho justifiquen amb l'argument que el tetragrama vindria de tres formes verbals amb la mateixa arrel YWH: les paraules HYH haya [היה]: "ell era", HWH howê [הוה]: "ell és", i YHYH yihiyê [יהיה]: "ell serà" es combinarien per donar la idea d'atemporalitat.

## Transcripcions

La transcripció del tetragrama com a "Jehovà" va ser un intent de reconstruir el nom original, basant-se en la "vocalització" יְהֹוָה (els diacrítics sobre i sota les consonants són ajuts a la lectura introduïts a posteriori, per això no s'intercalen entre les lletres originals, per a no desvirtuar el text, considerat la paraula de Déu). Els diacrítics corresponen a la vocalització de אֲדֹנָי (Adonai, "el meu Senyor" ( escolteu-ne la pronunciació en hebreu). Els jueus van deixar de pronunciar el nom de Déu cap al segle iii per evitar el risc de pronunciar-lo en va. Per això jueus devots van començar a posar la paraula 'ǎdōnā(i) en lloc del nom propi mateix. Tot i que els masoretes van deixar les quatre consonants originals en el text, han afegit les vocals ē (en lloc de ă per altres raons) i ā per recordar al lector que pronunciés ǎdōnā(i) sense tenir en compte les consonants.

## Ús de Jahvè i de Jehovà

L'ús de Jahvè o Jehovà en les traduccions de la Bíblia varien segons el moment històric, i el rigor i el context cultural/religiós al qual van dirigides (vegi's hermenèutica i exegesi).
Jehovà va ser introduït per primera vegada per William Tyndale en la seva traducció d'Èxode 6:3, i apareix en algunes altres traduccions en anglès primerenques, com ara la Bíblia de Ginebra i la Bíblia del rei Jaume.
Jehovà apareix a l'Antic Testament d'algunes traduccions a l'anglès àmpliament utilitzades, com ara l'American Standard Version (1901) i Young's Literal Translation (1862, 1899); la New World Translation of the Holy Scriptures (1961, 2013) utilitza Jehovà tant a l'Antic com al Nou Testament. Jehovà no apareix a la majoria de traduccions a l'anglès convencionals, algunes de les quals utilitzen Jahvè, però la majoria continuen utilitzant "Lord" ("SENYOR") per representar el tetragrama.
En l'àmbit català, l'Enciclopèdia Catalana comenta: «La grafia Jehovà apareix molt sovint en la literatura catalana, en obres d'autors com Jacint Verdaguer i Joan Alcover. Una de les referències més antigues es troba a la Biblioteca Pública de Tarragona, en un manuscrit de l'any 1438 del Pugio Fidei de Ramon Martí, en el qual el tetragrama (יהוה) apareix transcrit com Yohova». Ja al segle xx, en la versió dels Monjos de Montserrat del 1926 apareix el nom diví en la forma Yahuè i la versió del 1928 de la Fundació Bíblica Catalana utilitza la forma Jahvè.
Així algunes congregacions substitueixen en les seves traduccions de la Bíblia el terme "Senyor" per "Jehovà". o, al revés, el tetragrama per el Senyor.

## Pronunciació

Malgrat que la pronunciació del nom de Déu no està clara, sí que és possible d'esbrinar-la fins a cert punt segons els compostos hebreus. Tot seguit es mostren en aquesta taula alguns exemples.
| Nom en Hebreu | transcripció | Forma del nom en català | Significat |
| יאזניהוּ | ya'ăzanyâh | Jaazanies | Jah escolta |
| יאשׁיּהו | yô'shîyâh | Josies | Aquell guarit per Jah |
| יאתרי | ye'âtheray | Jeaterai | Guiat per Jah |
| יבחר | yibchar | Ibhar | Jah tria |
| יבניה | yibneyâh | Ibneies | Jah construeix |
| יבניּה | yibnîyâh | Ibnijes | Aquell a qui Jah edifica |
| יברכיהוּ | yeberekyâhû | Jeberequies | Jah beneeix |
| יגדּליהוּ | yigdalyâhû | Igdalies | Jah és gran |
| ידידיה | yedîydeyâh | Jedidies | Estimat per Jah |
| ידיה | yedâdâh | Jedaies | Alabat per Jah |
| ידעיה | yeda'yâh | Jedaies | Jah ha sabut |
| יהּ | yâhh | Jah | Jah (forma curta del nom diví) |
| יהוּא | yêhû' | Jehu | Jah és Ell |
| יהואחז | yehô'âchâz | Jehoacaz | Jahvè ha mesurat |
| יהואשׁ | yehô'âsh | Jehoas | Donat per Jah |
| יהוה | yehôvâh | Jehovah | Jahvè o Yavé (forma llarga del nom diví) |
| יהוזבד | yehôzâbâd | Jehozabad | Jahvè ha proveït |
| יהוחנן | yehôchânân | Jehohanan | Jahvè ha donat |
| יהוידע | yehôyâdâ‛ | Jehoiadà | Jahvè sap |
| יהויכין | yehôyâkîyn | Jehoiaquin | Jahvè estableix |
| יהויקים | yehôyâqîym | Jehoiaquim | Jahvè aixeca |
| יהויריב | yehôyârîyb | Jehoiarib | Jahvè lluita |
| יהונדב | yehônâdâb | Jehonadab | Jahvè ho vol |
| יהונתן | yehônâthân | Jonatàs o Jehonathan | Jahvè ha donat |
| יהוסף | yehôsêph | Josep | Jahvè ha afegit |
| יהועדּה | yehô‛addâh | Jehoadà | Jahvè ha engalanat |
| יהועדּן | yehô‛addân | Jehoaddan | Jahvè s'alegra |
| יהוצדק | yehôtsâdâq | Jehozadac o Josedec | Jahvè és just |
| יהורם | yehôrâm | Jehoram o Joram | Jahvè és exaltat |
| יהושׁבע | yehôsheba‛ | Jehoseba | Jahvè ha jurat |
| יהושׁבעת | yehôshab‛ath | Jehosabeat | Jahvè és una promesa |
| יהושׁע | yehôshûa‛ | Josuè o Jehosuè | Jahvè és salvació |
| יהושׁפט | yehôshâphâṭ | Jehosafat | Jahvè ha jutjat |

## Al·leluia

L'expressió 'Al·leluia' significa lloeu Jah, on Jah, és una forma abreujada de YHWH.

## Notes

* ↑ Per exemple on el text original diu Senyor : en la Bíblia de la Societat Bíblica de Catalunya, a Mt 1:20 diu "...se li va aparèixer en somnis un àngel del Senyor..." en la Bíblia de Montserrat diu "...se li aparegué en un somni un àngel del Senyor..." en la Bíblia dels testimonis de Jehovà es canvia Senyor per Jehovà, així "...l’àngel de Jehovà se li va aparèixer en un somni..."
* ↑ Per exemple on el text original utilitza el tetragrama : en la Bíblia de la Societat Bíblica de Catalunya, a Salms 100:3 diu "Reconeixeu que el Senyor és Déu, ..." en la Bíblia de Montserrat diu "Reconeixeu que Jahvè és Déu,..." en la Bíblia dels testimonis de Jehovà es canvia Senyor per Jehovà, així "Sepan que Jehovà es Dios ..."

## Referències

* 1 2 Schaff, Philip -Yahweh The New Schaff-Herzog Encyclopedia of Religious Knowledge Volume XII, Paper Book House, Grand Rapids, Michigan, 1950, page 480.
* ↑ Robert Alter, The Hebrew Bible: A Translation with Commentary (W. W. Norton & Company 2018), vol. 3, Exodus, capítulo 3, nota 14
* ↑ R. Kendall Soulen, Handbook of Biblical Criticism (Westminster John Knox Press 2001), p. 94
* ↑ G.H. Parke-Taylor, Yahweh: The Divine Name in the Bible (Wilfrid Laurier Univ. Press, 2016), p. 9)
* ↑ Orlando O. Espín, James B. Nickoloff, An Introductory Dictionary of Theology and Religious Studies (Liturgical Press 2007), p. 1505
* ↑ En el 7è paràgraf de Introduction to the Old Testament of the New English Bible, Sir Godfrey Driver wrote, "Els primers traductors generalment substituïen 'Senyor' per [YHWH]. [...] Els reformadors preferien Jehovà, que va aparèixer per primera vegada com a Iehouah l'any 1530 d.C., en la traducció de Tyndale del Pentateuc (Èxode 6.3), del qual va passar a altres Bíblies protestants."
* ↑ English Standard Version Translation Oversight Committee Preface to the English Standard Version Quote: "Quan les vocals de la paraula adonai es col·loquen amb les consonants de YHWH, això resulta en la paraula familiar Jehovà que es va utilitzar en algunes traduccions anteriors de la Bíblia anglesa. Com és comú entre les traduccions a l'anglès d'avui, l'English Standard Version sol representar el nom personal de Déu (YHWH) amb la paraula Senyor (impresa en majúscules petites)."
* ↑ Bruce M. Metzger for the New Revised Standard Version Committee. To the Reader, p. 5

## Bibliografia

* W. G. Dever. «Asherah, Consort of Yahweh? New Evidence from Kuntillet `Ajrud». Bulletin of the American Schools of Oriental Research nº 255. Pp. 21-37. 1984. (anglès)

## Vegeu també

* Noms de Déu en el judaisme